bluuebunny/crossref_metadata_2025 huggingface dataset:
Η Μεταλλουργία και η μεταλλοτεχνία του χαλκού κατά την υστεροελλαδική περίοδο στη νοτιοδυτική Πελοπόννησο
Authors: Τσέλιος Χαρίλαος
Published: August 2021

Η παρούσα διδακτορική διατριβή, η οποία υπεβλήθη στο Τμήμα Ιστορίας και Αρχαιολογίας, της Φιλοσοφικής Σχολής, του Εθνικού και Καποδιστριακού Πανεπιστημίου των Αθηνών, αποτελεί τμήμα ευρύτερης μελέτης του υλικού των πανεπιστημιακών ανασκαφών της Πύλου. Εντάσσεται, παράλληλα, στο πλαίσιο της έρευνας που πραγματοποιεί η Ομάδα Μελέτης Αρχαίων Μετάλλων και Παλαιοπεριβάλλοντος, του Εργαστηρίου Αρχαιομετρίας, του Ε.Κ.Ε.Φ.Ε. ‘’Δημόκριτος’’, σχετικά με την εξέλιξη της τεχνολογίας των μετάλλων στο προϊστορικό Αιγαίο. Αντικείμενο της έρευνας είναι η εργαστηριακή εξέταση 112 χάλκινων τεχνέργων, χρονολογούμενων από τα τέλη της ΜΕ εποχής έως και την ΥΕ ΙΙΙΑ περίοδο, από την περιοχή της νοτιοδυτικής Πελοποννήσου και ειδικότερα της Πυλίας. Στόχοι της έρευνας είναι αφενός η μελέτη σε βάθος των τεχνολογικών χαρακτηριστικών της μυκηναϊκής μεταλλοτεχνίας και η ένταξή τους στο πλαίσιο των ευρύτερων τεχνολογικών εξελίξεων της Ύστερης Εποχής του Χαλκού στον χώρο του Αιγαίου και αφετέρου η εξαγωγή συμπερασμάτων σχετικά με τις κοινωνικές και πολιτισμικές εξελίξεις στην Πυλία της Μυκηναϊκής εποχής, όπως αυτές αντανακλώνται στην εξέλιξη της τεχνολογίας του χαλκού.Η μεθοδολογία της έρευνας περιλαμβάνει το διαχωρισμό των αντικειμένων σε τυπολογικές ομάδες σύμφωνα με την ισχύουσα αρχαιολογική τυπολογία, την εξέταση με σύγχρονα μέσα δειγμάτων των τεχνέργων, τη λήψη αναλυτικών δεδομένων, τη στατιστική επεξεργασία τους και την σύνδεση των τεχνολογικών πληροφοριών με τα δεδομένα της αρχαιολογικής και ιστορική έρευνας. Η εργαστηριακή εξέταση πραγματοποιήθηκε στο Εργαστήριο Αρψαιομετρίας του Ε.Κ.Ε.Φ.Ε. "Δημόκριτος" και περιλαμβάνει τη χρήση σύγχρονων αναλυτικών μεθόδων (Οπτική Μικροσκοπία σε συνδυασμό με μεταλλογραφική εξέταση, παρατήρηση υπό το Ηλεκτρονικό Μικροσκόπιο Σάρωσης και μικροαναλύσεις με τη χρήση Μικροαναλυτή Διασποράς Ενέργειας σε ευρεία επιφάνεια των δειγμάτων και σημειακά) Η έρευνα αποκάλυψε άγνωστες πτυχές της μυκηναϊκής μεταλλοτεχνίας και μεταλλουργίας, όπως τη χρήση ποικίλων τύπων κραμάτων και εξεζητημένων τεχνικών κατασκευής και, παράλληλα, απέδειξε ότι η εξέλιξη των κραμάτων και την ποιότητας της πρώτης ύλης του χαλκού σχετίζεται άμεσα με τις κοινωνικές και ιστορικές εξελίξεις που έλαβαν χώρα στην περιοχή της Πύλου από τα τέλη της Μεσοελλαδικής εποχής και κατά τη διάρκεια της Μυκηναϊκής περιόδου.
Διαχρονική εξέλιξη δεικτών ανάπτυξης, επιπολασμού της παχυσαρκίας, δεικτών αθλητικών ικανοτήτων και διατροφικών συνηθειών σε μαθητές Α'θμιας εκπαίδευσης σε πανελλαδικό δείγμα
Authors: Τάμπαλης Κωνσταντίνος
Published: August 2021

Με σκοπό την διερεύνηση του επιπολασμού της παχυσαρκίας και της επίδρασης σε αυτήν παραγόντων όπως, η φυσική κατάσταση, η φυσική δραστηριότητα (ΦΔ), το περιβάλλον, και οι διατροφικές συνήθειες, διενεργήθηκε ετήσια, σχολική μελέτη υγείας από το 1997 έως το 2009 στον Ελληνικό χώρο, σε σύνολο 866.874 παιδιών (αγόρια 50,9%) ηλικίας 7-12 ετών. Καταγράφηκαν, τα ποσοστά των επιπέδων της παχυσαρκίας, μετρήθηκαν οι επιδόσεις των παιδιών σε δοκιμασίες φυσικής κατάστασης, τα επίπεδα της ΦΔ, διερευνήθηκε η επίδραση του τόπου κατοικίας στις παραπάνω μεταβλητές και τέλος, εκτιμήθηκαν διατροφικές συνήθειές τους. Ο επιπολασμός της παχυσαρκίας των παιδιών ηλικίας 7-12 ετών στη χώρα μας κυμαίνεται, από 10,6% έως 12,3% στα αγόρια και από 9,5% έως 11,3% στα κορίτσια. Κατά το χρονικό διάστημα από το 1997 έως το 2009, καταγράφηκε μία άνοδος του επιπολασμού της παχυσαρκίας από 7,2% σε 10,7% στα κορίτσια (p<0,001) και από 8,1% σε 11,9% στα αγόρια (p<0,001), αν και τα τελευταία χρόνια (2003-2009) εμφανίζεται σταθεροποίησή τους. Ταυτόχρονα, η αερόβια ικανότητα των παιδιών (1997-2007) μειώθηκε κατά περίπου 5,5% (p<0,001), ενώ βρέθηκε ότι 2 στα 3 παχύσαρκα παιδιά έχει ταυτόχρονα και χαμηλή αερόβια αντοχή. Σε σχέση με τα κορίτσια, τα αγόρια κατέγραψαν υψηλότερα επίπεδα ΦΔ, ενώ τα νορμοβαρή παιδιά δήλωσαν μεγαλύτερο χρόνο ΦΔ σε σχέση με τα υπέρβαρα και τα παχύσαρκα, του ίδιου φύλου (p<0,05). Ο επιπολασμός της παχυσαρκίας ήταν υψηλότερος στις αγροτικές περιοχές σε σύγκριση με τις αστικές παρά τα υψηλότερα επίπεδα της φυσικής κατάστασης και της φυσικής δραστηριότητας των παιδιών των αγροτικών περιοχών. Τέλος οι διατροφικές συνήθειες των παιδιών της χώρας μας όπως αποτυπώνονται από το ερωτηματολόγιο που αναπτύξαμε είναι μέτριες, ενώ φαίνεται ότι ένα υψηλότερο ποσοστό παχύσαρκων παιδιών υιοθετεί μη ”υγιεινές’’ διατροφικές πρακτικές.
H ανάπτυξη του δεκτικού λεξιλογίου στην ελληνική γλώσσα αλλοδαπών παιδιών προσχολικής ηλικίας (4-6 ετών) μέσω της ανάγνωσης των ιστοριών
Authors: Χλαπάνα Ελισσάβετ
Published: August 2021

Σκοπός της παρούσας εργασίας ήταν να διερευνήσει και να συγκρίνει την επίδραση που ασκούν στην ανάπτυξη του ελληνικού δεκτικού λεξιλογίου αλλοδαπών παιδιών προσχολικής ηλικίας δύο τεχνικές διδασκαλίας του λεξιλογίου, η τεχνική της άμεσης διδασκαλίας και η τεχνική της αλληλεπιδραστικής διδασκαλίας, οι οποίες εφαρμόζονται κατά την ανάγνωση των ιστοριών στην προσχολική τάξη. Επίσης, βασικός σκοπός της παρούσας εργασίας ήταν να εξετάσει, εάν η επίδραση που ασκούν η τεχνική της άμεσης διδασκαλίας και η τεχνική της αλληλεπιδραστικής διδασκαλίας στην ανάπτυξη του ελληνικού δεκτικού λεξιλογίου αλλοδαπών παιδιών προσχολικής ηλικίας επηρεάζεται από ενδογενείς και εξωγενείς παράγοντες, οι οποίοι σχετίζονται με την ανάπτυξη του λεξιλογίου των παιδιών. Το δείγμα της έρευνας αποτέλεσαν 87 αλλοδαπά παιδιά από διαφορετικές εθνικές μειονότητες ηλικίας 4 έως 6 ετών, τα οποία φοιτούσαν σε 12 προσχολικές τάξεις των Νομών Ηρακλείου, Ρεθύμνου και Χανιών της Κρήτης. Για τη διερεύνηση των βασικών σκοπών της μελέτης πραγματοποιήθηκε μία πειραματική παρέμβαση, η οποία περιλάμβανε δύο πειραματικές ομάδες και μία ομάδα ελέγχου. Η ερευνήτρια διάβασε στο σύνολο των παιδιών κάθε τάξης που συμμετείχε στην έρευνα 6 εικονογραφημένες ιστορίες από δύο φορές. Στην πρώτη πειραματική ομάδα δίδαξε λέξεις του κειμένου σύμφωνα με την τεχνική της άμεσης διδασκαλίας και στη δεύτερη πειραματική ομάδα δίδαξε τις ίδιες λέξεις σύμφωνα με την τεχνική της αλληλεπιδραστικής διδασκαλίας. Στην ομάδα ελέγχου η ερευνήτρια διάβασε τις ίδιες ιστορίες χωρίς να παρέχει επεξηγήσεις σχετικά με τις λέξεις-στόχους του κειμένου. Τα αποτελέσματα της παρούσας μελέτης έδειξαν ότι οι δύο διδακτικές τεχνικές συμβάλλουν σημαντικά στην ανάπτυξη του ελληνικού δεκτικού λεξιλογίου των αλλοδαπών παιδιών. Ωστόσο, η τεχνική της αλληλεπιδραστικής διδασκαλίας σε σύγκριση με την τεχνική της άμεσης διδασκαλίας συνέβαλε σε σημαντικά υψηλότερο βαθμό στην ανάπτυξη του ειδικού και γενικού δεκτικού λεξιλογίου των παιδιών. Επιπλέον, τα αποτελέσματα έδειξαν ότι το φύλο και οι αρχικές γνώσεις των παιδιών στις λέξεις-στόχους που επιλέχτηκαν από τα κείμενα των ιστοριών αποτέλεσαν παράγοντες οι οποίοι διαφοροποίησαν την επίδραση που οι δύο διδακτικές τεχνικές άσκησαν στην ανάπτυξη του ειδικού δεκτικού λεξιλογίου.
Μέθοδος τοπικών ολοκληρωτικών εξισώσεων χωρίς διακριτοποίηση
Authors: Σελλούντος Ευριπίδης
Published: August 2021

Σκοπός της παρούσας διδακτορικής διατριβής είναι η ανάπτυξη αριθμητικής μεθόδου, η οποία επιλύει προβλήματα δισδιάστατης στατικής ελαστικότητας, καθώς και δυναμικής ελαστικότητας στο πεδίο των συχνοτήτων και στο πεδίο του χρόνου. Το κύριο χαρακτηριστικό της είναι ότι η προσέγγιση του άγνωστου πεδίου γίνεται με την τοποθέτηση σημείων και όχι με τη χρήση κάποιου πλέγματος όπως γίνεται στις μέχρι τώρα κλασικές μεθοδολογίες των πεπερασμένων ή συνοριακών στοιχείων. Μέρος της παρούσας διατριβής αποτελεί και η ανάπτυξη προγράμματος ηλεκτρονικού υπολογιστή, ο οποίος υποστηρίζει πλήρως τα όσα αναφέρονται στην παρούσα εργασία. Η παρούσα διατριβή αποτελείται από δύο ενότητες. Στην πρώτη ενότητα, η οποία περιλαμβάνει τα πρώτα τρία κεφάλαια, παρατίθεται το θεωρητικό υπόβαθρο της μεθοδολογίας. Στη δεύτερη ενότητα περιγράφονται διάφορες τεχνικές λεπτομέρειες, όπως ολοκληρώσεις και προσέγγιση πεδίου και δίνονται αρκετά παραδείγματα, τα οποία πιστοποιούν την ακρίβεια και την αξιοπιστία της.
Η ζωγραφική του Σπύρου Παπαλουκά στο Μητροπολιτικό Ναό της Άμφισας (1927-1932)
Authors: Ignjatovic Jelena
Published: August 2021

Η παρούσα εργασία έχει σκοπό να καταγράψει και να παρουσιάσει, σε μία πρώτη μορφή, το μνημειώδες θρησκευτικό έργο του σημαντικού Έλληνα ζωγράφου Σπύρου Παπαλουκά. Το θέμα της διδακτορικής μου διατριβής αφορά τις τοιχογραφίες του στο Μητροπολιτικό Ναό του Ευαγγελισμού της Θεοτόκου στην Άμφισσα. Πρόκειται για ένα σύνολο ζωγραφικών έργων αλλά ταυτόχρονα και για μια εικαστική ενότητα, μοναδική στη νεότερη εκκλησιαστική τέχνη. Η μοναδικότητα αυτή είναι πολύμορφη και περίπλοκη. Η εικονογραφική πρόταση του Σπύρου Παπαλουκά ήταν πολύ πρωτότυπη για την εποχή της, αλλά ακόμα και σήμερα, ογδόντα ολόκληρα χρόνια μετά, προκαλεί ενδιαφέρον ως κάτι που θα άξιζε να γίνει επίκεντρο συζήτησης σχετικά με τα προβλήματα της σύγχρονης εκκλησιαστικής ζωγραφικής. […]
Μελέτη της καταλυτικής δράσης ζεολιθικών δομών με μεταλλοκατιόντα μεταβατικών στοιχείων στη αντίδραση της αφυδρογόνωσης του προπανίου
Authors: Κατράνας Θεόδωρος
Published: August 2021

Οι ζεόλιθοι αποτελούν μια κατηγορία κρυσταλλικών αργιλοπυριτικών στερεών με μεγάλη ερευνητική και εμπορική αξία, καθώς παρέχουν τη δυνατότητα ελέγχου και τροποποίησης των φυσικοχημικών τους χαρακτηριστικών ανάλογα με τις απαιτήσεις της διεργασίας στην οποία χρησιμοποιούνται κάθε φορά. Τα δύο κύρια χαρακτηριστικά των ζεολίθων, στα οποία οφείλονται και οι περισσότερες βιομηχανικές εφαρμογές τους, είναι το σύστημα πόρων που διαθέτουν και οι όξινες θέσεις τους. Η δυνατότητα παρασκευής ζεολίθων με πόρους διαφόρων διαστάσεων και διαφορετικής δομής (σύστημα καναλιών ή κοιλοτήτων) βρίσκει εφαρμογή σε πολλές διεργασίες εκλεκτικής προσρόφησης/εκρόφησης αερίων ανάλογα με το σχήμα και το μέγεθος των μορίων τους. Από την άλλη πλευρά, η δυνατότητα τροποποίησης του αριθμού, του είδους και της ισχύος των οξίνων θέσεων που διαθέτουν οι ζεόλιθοι, τους κάνει εξαιρετικούς καταλύτες σε μεγάλο φάσμα αντιδράσεων βιομηχανικού ή εργαστηριακού ενδιαφέροντος.Το προπυλένιο είναι από τις βασικές πετροχημικές πρώτες ύλες που χρησιμοποιούνται για τη σύνθεση μιας μεγάλης ποικιλίας πολυμερών και ενδιαμέσων προϊόντων. Η αυξανόμενη ζήτηση οδηγεί σε αναθεώρηση των σύγχρονων βιομηχανικών διεργασιών παραγωγής προπυλενίου. Μία κύρια οδός παραγωγής προπυλενίου είναι η απευθείας καταλυτική αφυδρογόνωση του προπανίου. Η συγκεκριμένη διεργασία είναι μακράν η αποδοτικότερη αλλά ιδιαίτερα δαπανηρή λόγω της υψηλής τιμής των καταλυτών, των υψηλών θερμοκρασιών που απαιτούνται και της υψηλής τιμής των πρώτων υλών (προπανίου) σε ορισμένες περιοχές του κόσμου. Οι ζεόλιθοι είναι φθηνά και ευρέως χρησιμοποιούμενα υλικά και μια ενδεχόμενη χρηστικότητά τους ως καταλυτών στην διεργασία της απευθείας αφυδρογόνωσης του προπανίου είναι μια ιδιαιτέρως δελεαστική οικονομικά πρόταση. Σκοπός της παρούσας μελέτης ήταν η διερεύνηση της καταλυτικής δράσης διαφόρων τύπων ζεολιθικών υλικών στην αντίδραση της αφυδρογόνωσης του προπανίου, η ερμηνεία της δραστικότητας και της εκλεκτικότητας προς συγκεκριμένα προϊόντα, των υπό μελέτη καταλυτών και η διαπίστωση είτε της καταλληλότητας αυτών των υλικών ως εναλλακτικών καταλυτών της απευθείας αφυδρογόνωσης του προπανίου προς προπυλένιο, είτε της βελτίωσης της εκλεκτικότητας σε προπυλένιο τροποποιημένων ζεολίθων-Υ και ZSM-5 κατά την χρήση τους ως καταλυτών στην διεργασία FCC.Με αυτό το σκοπό στην παρούσα διδακτορική διατριβή συντέθηκαν, χαρακτηρίσθηκαν με διάφορες τεχνικές μελέτης στερεών και δοκιμάσθηκαν καταλυτικά σε πρότυπο εργαστηριακό αντιδραστήρα αφυδρογόνωνσης προπανίου, διάφοροι τύποι μικροπορωδών (κυρίως ζεολιθικών) υλικών με μεταλλοκατιόντα μεταβατικών στοιχείων. Μελετήθηκαν οι αντιδράσεις οι οποίες λαμβάνουν χώρα κατά την αλληλεπίδραση του προπανίου με τις επιφάνειες των υπό μελέτη καταλυτών και εξήχθησαν συμπεράσματα για τα αίτια της καταλυτικής συμπεριφοράς τους και τους τρόπους βελτιστοποίησής της. Το γενικότερο συμπέρασμα, που εξάγεται, είναι ότι υπό προϋποθέσεις οι ζεόλιθοι μπορούν να αποτελέσουν ιδιαίτερα δραστικούς και εκλεκτικούς καταλύτες αφυδρογόνωσης.
Yλικά και επεμβάσεις συντήρησης σε βυζαντινά μοναστήρια της Βαλκανικής τοιχογραφημένα απο τους Μιχαήλ και Ευτύχιο Αστραπά
Authors: Vesic Nenad
Published: August 2021

Αντικείμενο της εργασίας είναι η διερεύνηση των φυσικοχημικών χαρακτηριστικών των υποστρωμάτων και των χρωστικών, καθώς και η παρουσίαση της ψηφιακής επεξεργασίας εικόνας, όπου αναλύονται κριτήρια ανίχνευσης καλλιτεχνικών και υφολογικών ομοιοτήτων των τοιχογραφιών. Ο Μιχαήλ Αστραπάς και ο Ευτύχιος είναι δύο από τους γνωστούς ζωγράφους της Βυζαντινής περιόδου. Η τέχνη τους έχει συνδεθεί με την τοιχογράφηση μνημείων στη Σερβία, Π.Γ.Δ.Μ. και στην Ελλάδα. Εξετάζονται οι τοιχογραφίες της Μονής Παναγίας Περιβλέπτου της Αχρίδας, της Μονής Ζίτσα, της Μονής Παναγίας Ολυμπιώτισσας Ελασσόνας, της Μονής Αγίου Προχώρου του Πτσίνια, του παρεκκλησίου των Αγίων Ιωακείμ και Άννης της Μονής Στουντένιτσα, της Μονής Αγίου Γεωργίου του Στάρο Ναγορίτσινο, της Μονής Μπάνιτσκα και της Μονής του Αγίου Νικήτα στο Τσούτσερ. Οι εξεταζόμενα μνημεία αποδίδονται στην καλλιτεχνική παραγωγή τούς ή μπορούν να συνδεθούν με αυτούς. Η μεθοδολογία εξέτασης συνίσταται αρχικά στις μακροσκοπικές παρατηρήσεις και τη φωτογραφική αποτύπωση. Tα δείγματα μελετώνται με Μικροσκόπιο Οπτικών Ινών, ασβεστιμετρία, περίθλαση ακτινών Χ, φασματομετρία υπερύθρου με μετασχηματισμό Fourier, προσδιορισμό διαλυτών αλάτων, θερμικές μεθόδους ανάλυσης και ποροσιμετρία υδραργύρου. Εξάγονται συμπεράσματα για το χαρακτηρισμό των κονιαμάτων, τόσο ως προς τα υλικά και τις αναλογίες που έχουν χρησιμοποιηθεί, όσο και για τους παράγοντες φθοράς. Για τις χρωστικές διενεργούνται μετρήσεις με μικροσκόπιο οπτικών ινών και οπτικό μικροσκόπιο, ηλεκτρονική μικροσκοπία σάρωσης με σύστημα μικροανάλυσης ακτινών Χ, περίθλαση ακτινών Χ και φασματοσκοπία υπερύθρου με μετασχηματισμό Fourier. Επιπλέον, πραγματοποιείται ανάλυση κριτηρίων για την ανίχνευση καλλιτεχνικών και υφολογικών ομοιοτήτων με χρήση της ψηφιακής επεξεργασίας εικόνων. Τα συμπεράσματα διαχωρίζονται σε: α) μερικά, εκείνα που αφορούν σε κάθε μνημείο και β) συνολικά, επί του συνόλου των δειγμάτων και των μνημείων. Διαπιστώνεται έντονο πρόβλημα λόγω υγρασίας, το οποίο προκαλείται από τη συνέργια ανερχόμενης και κατερχόμενης υγρασίας. Παρατηρούνται εξανθήσεις αλάτων, ενώ σε πολλές περιπτώσεις διαπιστώνεται απομείωση και απώλεια του χρώματος. Το συνδετικό υλικό (κονία), χαρακτηρίζεται ως ασβεστιτικό. Τα αδρανή είναι ασβεστιτικής σύστασης, με πυριτικές και αργιλοπυριτικές προσμίξεις. Εντοπίζεται η παρουσία φυτικών προσθέτων (άχυρο), ενώ η παρουσία αλάτων, κυρίως χλωριούχων νιτρικών και θειικών, είναι ιδιαίτερα έντονη. Συνοψίζοντας, εξάγεται το συμπέρασμα ότι όλα τα κονιάματα που εξετάστηκαν παρουσιάζουν τα αναμενόμενα χαρακτηριστικά των ιστορικών κονιαμάτων - υποστρωμάτων, ενώ συμπεραίνουμε ότι και όλες οι χρωστικές κατατάσσονται στην κατηγορία των ιστορικών χρωστικών, χρησιμοποιούμενων στις βυζαντινές τοιχογραφίες της περιόδου του 14ου αιώνα. Καταλήγουμε ότι η τεχνολογία παραγωγής τοιχογραφιών είναι κοινή με αυτή που συναντούμε στα μοναστήρια των Βαλκανίων και της ευρύτερης περιοχής της ίδιας περιόδου.
Ποσοτικοποίηση της ασφάλειας συστημάτων πληροφορικής με τη χρήση στοχαστικών μεθόδων
Authors: Μέρμηγκας Δημήτριος
Published: August 2021

Ο κόσμος γύρω μας, έχει εισέλθει σε μία εντελώς νέα εποχή, αναφορικά με τη χρήση των συστημάτων πληροφορικής. Φυσικό αποτέλεσμα αυτού, είναι η ολοένα και μεγαλύτερη εξάρτηση, από τα διάφορα συστήματα πληροφορικής των επιχειρήσεων, που συχνά βασίζουν την επιτυχία τους, στην αδιάλειπτη (24x7) λειτουργία τους. Στο πλαίσιο αυτό, η αντιμετώπιση των κινδύνων που αντιμετωπίζει μία επιχείρηση, και ειδικότερα, εκείνων των κινδύνων που μπορούν δυνητικά να επηρεάσουν τα συστήματα πληροφορικής που διαθέτει, έχει γίνει επιτακτική. Όμως για να είναι δυνατή η αντιμετώπιση των κινδύνων, πρέπει πρώτα να μπορούμε να μετρήσουμε πόσο ασφαλές είναι το σύστημα πληροφορικής που διαθέτουμε.Η παρούσα διατριβή, προσπαθεί να προσεγγίσει αυτό το πολύπλοκο πρόβλημα, να αναγνωρίσει πιθανά χρονικά πρότυπα επανάληψης κινδύνων, και τέλος να προτείνει μία νέα, αντικειμενική, ακριβή και αμερόληπτη μέθοδο υπολογισμού του επιπέδου της ασφάλειας ενός συστήματος πληροφορικής. Για το σκοπό αυτό, χρησιμοποιεί στοχαστικές μεθόδους, που από τη φύση τους μπορούν να διαχειριστούν τον παράγοντα χρόνου, και μπορούν να δώσουν ένα αριθμητικό, μη αμφισβητήσιμο και αμερόληπτο αποτέλεσμα.
Ανάδειξη χαρακτηριστικών του βιώσιμου σχολείου με την αξιοποίηση ιστολόγου
Authors: Καλλαρά Αθηνά
Published: August 2021

Η παρούσα ερευνητική εργασία επικεντρώθηκε στην προοπτική εξέλιξης του Βιώσιμου Σχολείου, το οποίο βασίζεται στις αρχές της Εκπαίδευσης για τη Βιώσιμη Ανάπτυξη. Ειδικότερα, επιδίωξε να μελετήσει τους παράγοντες που συμβάλλουν στην ανάδειξη χαρακτηριστικών του Βιώσιμου Σχολείου, όπως της συνεργατικής κουλτούρας, της ολιστικής προσέγγισης της διδασκαλίας και μάθησης και της εστιασμένης στο σχολείο Επαγγελματικής Ανάπτυξης καθώς και το ρόλο του ιστολογίου (blog) στην ανάδυση αυτών των χαρακτηριστικών στο σχολικό πλαίσιο, στο οποίο εφαρμόζεται η μελέτη. Ως ερευνητική μέθοδος επιλέχθηκε η «Μελέτη Περίπτωσης» για τη σε βάθος διερεύνηση του συγκεκριμένου σχολικού περιβάλλοντος. Η έρευνα πραγματοποιήθηκε σ’ ένα σχολείο της Χαλκιδικής με τη συμμετοχή έντεκα εκπαιδευτικών και είχε διάρκεια μια σχολική χρονιά. Η έρευνα επικεντρώθηκε στη διερεύνηση των δράσεων και διδακτικών δραστηριοτήτων των εκπαιδευτικών του σχολείου. μέσα από την υλοποίηση ενός συνεργατικού σχεδίου για την ενσωμάτωση των Τεχνολογιών της Πληροφορίας και Επικοινωνίας στο σχολικό πρόγραμμα με την αξιοποίηση ενός διαδικτυακού εργαλείου, του ιστολογίου. Η ανάλυση των αποτελεσμάτων της έρευνας αναδεικνύει ότι συγκεκριμένες δράσεις και διδακτικές δραστηριότητες των εκπαιδευτικών συμβάλλουν στην ανάδυση τριών χαρακτηριστικών του Βιώσιμου Σχολείου, της συνεργατικής κουλτούρας, της ολιστικής προσέγγισης της διδασκαλίας και μάθησης και της εστιασμένης στο σχολείο Επαγγελματικής Ανάπτυξης και ότι ο ρόλος του ιστολογίου μπορεί να είναι υποστηρικτικός στη διαδικασία αυτή.
Επίδραση της διαδικασίας ξήρανσης στο τέλος της γαλακτικής περιόδου, στην υγεία του μαστού των προβατίνων
Authors: Πετρίδης Ιωάννης
Published: August 2021

Η παρούσα διατριβή εστιάζεται στη σημασία της διαδικασίας ξήρανσης στο τέλος της γαλακτικής περιόδου στην υγεία του μαστού των προβατίνων και αποσκοπεί: (α) στην αξιολόγηση της επίδρασης της εφαρμοζόμενης διαδικασίας για την ξήρανση του μαστού (με απότομη ή προοδευτική παλινδρόμηση) σε επακόλουθη μόλυνση των μαστικών αδένων και εκδήλωση μαστίτιδας και (β) στην καταγραφή, με υπερηχοτομογραφική εξέταση, μεταβολών πού λαμβάνουν χώρα στο μαστό των προβατίνων κατά τη διάρκεια της παλινδρόμησης.Η διατριβή χωρίζεται σε τρία κεφάλαια και ακολουθεί η Γενική Συζήτηση.Στο Κεφάλαιο Ι ανασκοπείται η σχετική βιβλιογραφία. Το Κεφάλαιο υποδιαιρείται σε δύο τμήματα. Στο τμήμα Α ανασκοπείται η βιβλιογραφία που αφορά στην παλινδρόμηση του μαστού των προβατίνων. Στο τμήμα Β ανασκοπείται η βιβλιογραφία που αφορά στη χορήγηση αντιβιοτικών σε προβατίνες στην έναρξη της ‘ξηρής περιόδου’.Στο Κεφάλαιο II, μετά από μία σύντομη εισαγωγή (τμήμα Α), αξιολογείται η επίδραση της εφαρμοζόμενης διαδικασίας για την ξήρανση του μαστού στην επακόλουθη μόλυνσή του και στην εκδήλωση μαστίτιδας, σε δύο πειραματισμούς, με ή χωρίς την ενδομαστική χορήγηση αντιβιοτικών στο τέλος της γαλακτικής περιόδου (τμήμα Β). Στο Κεφάλαιο III, μετά από μία σύντομη εισαγωγή (τμήμα Α), περιγράφονται τα ευρήματα της υπερηχοτομογραφικής εξέτασης του μαστού των προβάτων κατά τη διάρκεια της παλινδρόμησης (τμήμα Β). Τα συμπεράσματα που προκύπτουν από τα αποτελέσματα της παρούσας διατριβής είναι τα παρακάτω.(α) Τα ευρήματα υποστηρίζουν την υπόθεση ότι η διαδικασία ξήρανσης του μαστού των προβατίνων (δηλαδή, προοδευτική ή απότομη ξήρανση) δεν επηρεάζει την πιθανότητα μόλυνσης αυτού και την εκδήλωση μαστίτιδας. Η ενδομαστική χορήγηση αντιβιοτικών στο τέλος της γαλακτικής περιόδου βελτίωσε το ποσοστό θεραπείας των παθολογικών καταστάσεων στο μαστό, ανεξάρτητα από τη διαδικασία ξήρανσης που έλαβε χώρα.(β) Τα αποτελέσματα της υπερηχοτομογραφικής εξέτασης B-mode έδειξαν ότι υπήρχαν διαφορές στις μεταβολές που λάμβαναν χώρα στο μαστκό παρέγχυμα, ανάλογα με τη διαδικασία ξήρανσης του μαστικού αδένα. Αντίθετα, το μέγεθος του γαλακτοφόρου κόλπου του μαστικού αδένα δεν επηρεάστηκε από τη διαδικασία ξήρανσης. Τέλος, η υπερηχοτομογραφική εξέταση Doppler έδειξε ότι η ροή του αίματος κατά τη διάρκεια της απότομης ξήρανσης του μαστού ήταν μικρότερη απ’ ό,τι κατά την προοδευτική ξήρανση αυτού.
Aspect based sentiment analysis
Authors: Παυλόπουλος Ιωάννης
Published: August 2021

Τα συστήματα Ανάλυσης Συναισθήματος Βασισμένης σε Χαρακτηριστικά (Aspect Based Sentiment Analysis, ABSA) δέχονται ως είσοδο ένα σύνολο κειμένων (π.χ. κριτικές προϊόντων ή μηνύματα κοινωνικών δικτύων) που σχολιάζουν μια συγκεκριμένη οντότητα (π.χ. ένα συγκεκριμένο μοντέλου κινητού τηλεφώνου). Επιχειρούν να εντοπίσουν τα κυριότερα (π.χ. τα πιο συχνά σχολιαζόμενα) χαρακτηριστικά (aspects) της οντότητας (π.χ. μπαταρία, οθόνη), καθώς και να εκτιμήσουν το μέσο συναίσθημα (π.χ. πόσο θετικό ή αρνητικό είναι) που εκφράζουν τα κείμενα για κάθε χαρακτηριστικό της οντότητας. Αν και έχουν αναπτυχθεί αρκετά συστήματα αυτού του είδους, δεν υπάρχει καθιερωμένος τρόπος αποδόμησης και αξιολόγησης των εργασιών (tasks) που απαιτούν.Σε αυτή τη διατριβή προτείνεται μια αποδόμηση των εργασιών των συστημάτων ABSA που περιλαμβάνει τρεις υπο-εργασίες: εξαγωγή χαρακτηριστικών όρων (aspect term extraction), ομαδοποίηση χαρακτηριστικών (aspect aggregation) και εκτίμηση συναισθήματος (aspect estimation). Η πρώτη υπο-εργασία εντοπίζει όρους (π.χ. «μπαταρία», «σκληρός δίσκος») που κατονομάζουν χαρακτηριστικά της σχολιαζόμενης οντότητας. Η δεύτερη υπο-εργασία ομαδοποιεί συναφείς χαρακτηριστικούς όρους (π.χ. «τιμή», «κόστος», αλλά ενδεχομένως και «σχεδιασμός», «χρώμα»), ανάλογα με τις προτιμήσεις των χρηστών και άλλους περιορισμούς (π.χ. το μέγεθος της οθόνης της συσκευής στην οποία θα παρουσιαστούν τα αποτελέσματα του συστήματος ABSA). Η τρίτη υπο-εργασία εκτιμά το μέσο συναίσθημα για κάθε όρο χαρακτηριστικό όρο ή ομάδα όρων. Για κάθε μία από τις παραπάνω υπο-εργασίες, κατασκευάστηκαν κατάλληλα σύνολα δεδομένων (benchmark datasets) για διαφορετικά είδη οντοτήτων (π.χ. φορητοί υπολογιστές, εστιατόρια). Προτείνονται, επίσης, νέα μέτρα αξιολόγησης για κάθε μία από τις τρεις υπο-εργασίες, τα οποία είναι καταλληλότερα από άλλα υπάρχοντα μέτρα. Επίσης, για κάθε μία υπο-εργασία προτείνονται νέες μεθόδοι ή βελτιώσεις προηγουμένων μεθόδων και δείχνεται μέσω πειραμάτων ότι οι προτεινόμενες μέθοδοι (ή βελτιώσεις) επιτυγχάνουν καλύτερες ή τουλάχιστον συγκρίσιμες επιδόσεις με εκείνες των καλύτερων μεθόδων της διεθνούς βιβλιογραφίας.
Διεθνής τάξη
Authors: Ζιώγας Χρήστος
Published: August 2021

Βασικός σκοπός της εν λόγω διδακτορικής διατριβής είναι η εξέταση συνθηκών τάξης στο σύγχρονο διεθνές σύστημα. Η βασική υπόθεση εργασίας διερευνά σε ποιο βαθμό, εντός του άναρχου διεθνούς συστήματος, μια ηγεμονική δομή δύναται να επιφέρει αποτελεσματικότερα την τάξη. Μεθοδολογικά η εργασία κινείται στα πλαίσια της μακροϊστορικής περιπτωσιολογικής έρευνας προσεγγίζοντας το φαινόμενο της διεθνούς τάξης, ξεκινώντας από τις απαρχές του σύγχρονου διακρατικού συστήματος όπως αυτό άρχισε να μορφοποιείται από το 1648, με τη συνθήκη της Βεστφαλίας, καταλήγοντας στο μεταψυχροπολεμικό κόσμο. Η εργασία στο θεωρητικό μέρος αναλύει τις έννοιες της διεθνούς τάξης, της ηγεμονίας και του ηγεμονισμού παρουσιάζοντας τις βασικές θεωρίες ηγεμονικής σταθερότητας όπως αυτές σχηματοποιήθηκαν στα κύρια θεωρητικά ρεύματα των διεθνών σχέσεων, δηλαδή του πολιτικού ρεαλισμού, του φιλελευθερισμού και του μαρξισμού. Ο πολιτικός κατακερματισμός του διεθνούς συστήματος, μετά τη συνθήκη της Βεστφαλίας, αν και έθεσε τέλος στις αυτοκρατορικές αξιώσεις άνοιξε ένα κύκλο ηγεμονικών ανταγωνισμών στο διεθνές σύστημα. Κατά τη διάρκεια των Νέων Χρόνων οι πόλεμοι που είχαν τη μορφή ηγεμονικών συγκρούσεων ήταν: ο Τριακονταετής πόλεμος (1618-1648), οι πόλεμοι του Λουδοβίκου του 14ου (1667-1713), οι πόλεμοι της Γαλλικής Επανάστασης και του Ναπολέοντα (1792-1814), καθώς και ο Α΄ΠΠ (1914-1918) και ο Β΄ΠΠ (1939-1945). Καταγράφοντας τις περιόδους τάξης, δηλαδή τα χρονικά διαστήματα μεταξύ των ηγεμονικών συγκρούσεων, και αναλύοντας την εκάστοτε κατανομή ισχύος σε συνδυασμό με την κανονιστική ανάπτυξη του διεθνούς συστήματος παραθέτονται οι εκάστοτε «μηχανισμοί σταθερότητας», Ισορροπία Δυνάμεων, Κονσέρτο Δυνάμεων και Συλλογικής Ασφάλειας, επισημαίνοντας τα βασικά τους χαρακτηριστικά. Ακόμη εξετάζοντας τις σχέσεις, κυρίως, των ισχυρότερων δρώντων επιδιώκεται η ανίχνευση ομοιοτήτων και διαφορών μεταξύ των ηγεμονικών αξιώσεων και πώς αυτές επέδρασαν στη διατήρηση ή μη της διεθνούς τάξης. Η κύρια περιπτωσιολογική αναφορά της εργασίας εστιάζεται στο μεταπολεμικό σύστημα και την κυρίαρχη θέση και ρόλο που κατείχαν οι ΗΠΑ και η ΕΣΣΔ χαρακτηρίζοντας και τη δομή του ως διπολική. Η πυρηνικοποίηση των διεθνών σχέσεων, που έλαβε χώρα την συγκεκριμένη περίοδο, αποτελεί τον παράγοντα στον οποίο εστιάζει η διατριβή προσπαθώντας να απαντήσει στο ανοιχτό, για τη θεωρία των Διεθνών Σχέσεων, ζήτημα: αν είναι επωφελέστερο για τη σταθερότητα του διεθνούς συστήματος η ύπαρξη ή όχι των πυρηνικών όπλων και σε ποιο βαθμό; Στις συμπερασματικές παρατηρήσεις συμπυκνώνονται οι βασικές παραμέτρους του σύγχρονου διακρατικού συστήματος υπό το πρίσμα της στοχαστικής του προσέγγισης παραθέτοντας μια σειρά συμπερασμάτων σχετικά με τα καίρια ζητήματα που απασχολούν τη θεωρία των Διεθνών Σχέσεων. Βασική θέση της διατριβής, όπως παρουσιάζεται στα συμπεράσματα, είναι: ο τρόπος που λειτουργούν οι Μεγάλες Δυνάμεις εντός του συστήματος σχετικά με τη διατήρηση της Διεθνούς Τάξης καθορίζει εν πολλοίς και τα όρια της ηγεμονικής του διαχείρισης.
Η καταπολέμηση ασθενειών μεταφερόμενων από το κουνούπι με δύο προσεγγίσεις
Authors: Μητράκα Ελβίρα
Published: August 2021

Το κουνούπι είναι ένας από τους πιο επικίνδυνους οργανισμούς για τον άνθρωπο, λόγω της ικανότητάς του να δρα ως φορέας σε διάφορες ασθένειες, όπως είναι η ελονοσία και ο δάγκειος πυρετός. Για δεκαετίες γίνονται προσπάθειες αντιμετώπισης των νόσων, είτε από πλευράς του φορέα, είτε από πλευράς του παθογόνου. Μέχρι πρόσφατα, ο κύριος τρόπος αντιμετώπισης του φορέα ήταν τα εντομοκτόνα. Έχουμε φτάσει όμως σε ένα κομβικό σημείο της ανθεκτικότητας και για αυτόν τον λόγο η επιστημονική κοινότητα έχει στραφεί και σε άλλες μεθόδους, όπως αυτή της παραδιαγένεσης. Στην παρούσα διατριβή εξετάστηκε η καταλληλότητα του Asaia sp. να δράσει ως παράγοντας σε αυτή τη μέθοδο.Τις τελευταίες δεκαετίες, στην προσπάθεια αντιμετώπισης του προβλήματος ήρθε να συμβάλει και η βιοπληροφορική, μέσω ανάπτυξης ενός πλήθους εργαλείων και της δημιουργίας βάσεων δεδομένων, όπου αποθηκεύεται ο τεράστιος όγκος πληροφοριών που παράγονται. Καθίσταται αναγκαίο τα εργαλεία αυτά να μπορούν να επικοινωνούν αφενός μεταξύ τους και αφετέρου με τα δεδομένα που υπάρχουν και που θα υπάρξουν μελλοντικά. Η λύση για αυτό το ζήτημα είναι οι οντολογίες. Με αυτό το σκεπτικό και στα πλαίσια αυτή της διατριβής αναπτύχθηκε η οντολογία του δάγκειου πυρετού, για να δράσει ως ο συνδετικός κρίκος ανάμεσα σε όλα αυτά τα εργαλεία.
Ο τουρισμός ως μοχλός ανάπτυξης νησιωτικών περιοχών
Authors: Τσόκα Ιωάννα
Published: August 2021

Η ανάπτυξη νησιωτικών περιοχών αποτελεί αντικείμενο έντονου προβληματισμού, καθώς χαρακτηρίζονται σε μεγάλο βαθμό από γεωγραφική ασυνέχεια. Ο τουρισμός μπορεί να αποτελέσει το μοχλό της ανάπτυξης τέτοιου είδους περιοχών, κυρίως γιατί ως δραστηριότητα όχι απλά δεν επηρεάζεται από τη γεωγραφική ιδιομορφία τους αλλά συχνά ενισχύεται κιόλας. Για να μετατραπεί όμως μία νησιωτική περιοχή σε επιτυχημένο Τουριστικό Προορισμό που θα ελκύει τόσο τουρίστες (τουριστική ζήτηση) όσο και επαγγελματίες στον τομέα του τουρισμού (τουριστική προσφορά), θα πρέπει να ικανοποιεί μία σειρά παραγόντων. Οι παράγοντες αυτοί στο σύνολό τους ορίζουν αυτό που ονομάζουμε Εικόνα ενός Τουριστικού Προορισμού. Στόχοι αυτής της διατριβής είναι, ακολουθώντας από πλευράς μεθοδολογίας πρωτογενείς και δευτερογενείς μορφές έρευνας: (α) να ορίσει την έννοια της Βασικής Εικόνας ενός Τουριστικού Προορισμού και των Ειδικών Εικόνων του Προορισμού, τόσο από την πλευρά της τουριστικής ζήτησης όσο και της τουριστικής προσφοράς, (β) να δημιουργήσει ένα μοντέλο το οποίο θα ποσοτικοποιήσει τις παραπάνω έννοιες και (γ) να εφαρμόσει αυτό το μοντέλο σε συγκεκριμένες περιπτώσεις, έτσι ώστε να αποδείξει πώς η έννοια της Εικόνας μπορεί να χρησιμοποιηθεί για να ωθήσει την ανάπτυξη ενός Τουριστικού Προορισμού.
Η μεταλλοτεχνία της ύστερης εποχής του χαλκού στην Ήπειρο
Authors: Κλείτσας Χρήστος
Published: August 2021

Η παρούσα διδακτορική διατριβή εξετάζει τη μεταλλοτεχνία της Ύστερης Εποχής Χαλκού (περίπου 1600-1000 π.Χ.) στην Ήπειρο μέσα από τη μελέτη των χάλκινων εργαλείων και λιγότερο των χάλκινων όπλων, αλλά και των τριών μικρών θησαυρών χάλκινων αντικειμένων (Στεφάνη Πρέβεζας, Καταμάχη και Ροδοτόπι Ιωαννίνων). Τα προϊστορικά χάλκινα αντικείμενα της Ηπείρου προέρχονται από τάφους (κτερίσματα) και θησαυρούς (λειτουργικά προϊόντα ή πρώτη ύλη), από τη Δωδώνη (πιθανά αναθήματα) ή αποτελούν μεμονωμένα ευρήματα χωρίς ασφαλές αρχαιολογικό περιβάλλον. Τυπολογικά περιλαμβάνονται πελέκεις (αμφίστομοι, μονόστομοι ή σταυροπελέκεις) και διάφορες μικρότερες κατηγορίες χάλκινων εργαλείων (σμίλες, μαχαίρια, αμόνια), αλλά και όπλα (ξίφη-εγχειρίδια, αιχμές δοράτων).Μακροσκοπική παρατήρηση (ίχνη κατασκευής, σφυρηλάτησης, διακόσμησης, σήμανσης, χρήσης) και μεταλλογραφική εξέταση με οπτικό μικροσκόπιο (καθορισμός δομικών φάσεων, θερμή/ψυχρή σφυρηλασία, σκληρομέτρηση) στοχεύουν στην αποκωδικοποίηση των τελικών σταδίων της κατασκευαστικής διαδικασίας. Επιπλέον, αξιοποιούνται οι δυνατότητες του ηλεκτρονικού μικροσκοπίου σάρωσης (SEM) και αναλύσεων με τη μέθοδο της ενεργειακής διασποράς ακτινών-Χ φθορισμού (EDXRF) για τη διερεύνηση της χημικής σύστασης των αντικειμένων. Οι αναλύσεις ισοτόπων μόλυβδου με φασματομετρία διέγερσης πλάσματος (MC-ICP-MS) για την πιθανή προέλευση του χαλκού περικλείουν έως σήμερα αρκετά θεωρητικά προβλήματα και γίνονται αποδεκτές με επιφύλαξη.Το σκληρό γεωφυσικό περιβάλλον και ο αντίστοιχος τρόπος διαβίωσης διαμορφώνουν διαχρονικά την εσωστρέφεια και την αυτάρκεια του υλικού πολιτισμού ή και του οικονομικού προσανατολισμού της Ηπείρου. Η ποσότητα των χάλκινων εργαλείων και όπλων εντυπωσιάζει απέναντι στον όγκο της εγχώριας χειροποίητης κεραμικής παραγωγής και κατανάλωσης. Η τυπολογία τους δικαιολογεί τη γεωγραφική θέση και την προϊστορική ταυτότητα της Ηπείρου ανάμεσα στην περιφέρεια του μυκηναϊκού κόσμου και στα Βαλκάνια. Δεν υπάρχουν στην Ήπειρο χαλκοφόρα μεταλλεύματα και δεν είναι ακόμα γνωστές άμεσες-πρωτογενείς ενδείξεις για την άσκηση εγχώριων μεταλλοτεχνικών δραστηριοτήτων. Παρόλα αυτά, τυπολογικά και ποσοτικά-ποιοτικά χαρακτηριστικά της κατασκευαστικής τεχνολογίας μπορούν να τεκμηριώσουν κοινούς εργαστηριακούς κύκλους στην εγγύτερη αλλά και ευρύτερη περιοχή της Ηπείρου. Απομένει στη μελλοντική συστηματική διεπιστημονική έρευνα να στοιχειοθετήσει με νέα ευρήματα την ύπαρξη εγχώριας μεταλλοτεχνίας.
Διερεύνηση των επιπέδων ομοκυστεΐνης ορού και συσχέτισή της με άλλους παράγοντες καρδιαγγειακού κινδύνου σε τυχαίο, αντιπροσωπευτικό και στρωματοποιημένο δείγμα του γενικού πληθυσμού
Authors: Ζεϊμπέκης Δούκας
Published: August 2021

Τα αυξημένα επίπεδα ομοκυστεΐνης θεωρούνται σαν ένας ισχυρός και ανεξάρτητος παράγοντας καρδιαγγειακού κινδύνου, μέσω διάφορων μηχανισμών. Παράλληλα υπάρχουν ευρήματα που δεν αναγνωρίζουν τον ρόλο της υπερομοκυστεϊναιμίας στη πρόκληση καρδιαγγειακής νόσου ή την θεωρούν αποτέλεσμα κι όχι αίτιο στεφανιαίας νόσου.Στην παρούσα εργασία εξετάσαμε τις πιθανές σχέσεις των επιπέδων ομοκυστεΐνης με διάφορους καρδιαγγειακούς παράγοντες κινδύνου, σε τυχαίο δείγμα ατόμων χωρίς ιστορικό καρδιαγγειακής νόσου.Συγκεκριμένα στο χρονικό διάστημα Μάϊος 2001 έως Δεκέμβριος 2002 πραγματοποιήσαμε τη μελέτη μας σε τυχαίο και αντιπροσωπευτικό δείγμα του νομού Αττικής,στρωματοποιημένο κατά φύλο και ηλικία, που το αποτελούσαν 1514 άνδρες και 1528 γυναίκες. Τα επίπεδα ομοκυστεΐνης (tHcy) βρέθηκαν υψηλότερα στους άνδρες σε σχέση με τις γυναίκες.Οι καπνιστές βρέθηκε να εμφανίζουν υψηλότερες τιμές tHcy σε σχέση με τους πρώην και τους μη-καπνιστές.Οι τιμές της tHcy διαπιστώθηκε ότι συσχετίζονται με την ηλικία και τον δείκτη μάζας σώματος(BMI) των ατόμων.Διαπιστώσαμε επίσης θετική συσχέτιση της tHcy με την αρτηριακή πίεση, το κάπνισμα τσιγάρων, τη χρήση αλκοόλ και τη λήψη καφέ.Εξάλλου θετική σχέση βρέθηκε και με την Apo-B, ApoA1, ολική χοληστερόλη, LDL-χοληστερόλη και τα τριγλυκερίδια.Αντίθετα διαπιστώσαμε αρνητική συσχέτιση της tHcy με την σωματική άσκηση και με τα επίπεδα HDL-χοληστερόλης.Η υιοθέτηση της Μεσογειακής διατροφής φάνηκε να ευνοεί την μείωση των επιπέδων της tHcy. Επίσης τα αποτελέσματα μας έδειξαν θετική συσχέτιση της tHcy με την επιθετικότητα των ατόμων.Τέλος διαπιστώσαμε δοσολογική σχέση μεταξύ των συμπτωμάτων της κατάθλιψης και της βαρύτητάς τους με δείκτες φλεγμονής και πήξης όπως π.χ η ομοκυστεΐνη.Τα ευρήματά μας σίγουρα δεν αποτελούν αποδείξεις αιτιολογικής συσχέτισης της υπερομοκυστεϊναιμίας με τη καρδιαγγειακή νόσο-γιά αυτό απαιτούνται νέες προοπτικές μελέτες-αλλά μπορεί να συμβάλλουν στην έρευνα για τον ρόλο της στη πρόκληση καδιαγγειακής νόσου.
Ανίχνευση συναισθηματικού περιεχομένου σε άτομα τρίτης ηλικίας με τη χρήση γραμμικών και μη-γραμμικών τεχνικών επεξεργασίας νευροφυσιολογικών καταγραφών
Authors: Φραντζίδης Χρήστος
Published: August 2021

Η γήρανση του ανθρώπου συνοδεύεται από μεταβολές στον εγκέφαλό του όπως εκφύλιση της φλοιϊκής ουσίας, ατροφία και μείωση του βαθμού συνεργασίας μεταξύ απομακρυσμένων νευρικών κέντρων. Οι μεταβολές αυτές επιφέρουν βαθμιαία νοητική εξασθένιση και μείωση της λειτουργικότητας. Ο εγκέφαλος όμως παραμένει υγιής και επιχειρεί μέσω αντισταθμιστικών μηχανισμών να προσαρμοσθεί στις μεταβολές της γήρανσης και να ανταπαξέλθει στην απαίτηση επιτέλεσης νοητικών λειτουγιών με την επιπρόσθετη ενεργοποίηση εγκεφαλικών περιοχών που δε χρησιμοποιούνται τόσο σε νεαρή ηλικία. Εκτός από τις παραπάνω αλλαγές, ένα σημαντικό τμήμα των ηλικιωμένων παρουσιάζει ευπάθεια σε φαινόμενα νευροεκφύλισης τα οποία επιταχύνουν τη νοητική εξασθένιση και τη μείωση της λειτουργικότητας του εγκεφάλου. Η νευροπαθολογία των φαινομένων εκκινεί δεκαετίες πριν την εμφάνιση των κλινικών συμπτωμάτων της άνοιας πλήττοντας στοχευμένα περιοχές και επιτείνοντας τα φαινόμενα λειτουργικής αποδιοργάνωσης των εγκεφαλικών δικτύων και απομόνωσης περιοχών υψηλής λειτουργικής σπουδαιότητας. Το κόστος των νευροεκφυλιστικών νοσημάτων είναι σημαντικό τόσο από κοινωνικό-οικονομικής όσο και από συναισθηματικής άποψης και αφορά πέρα από τους νοσούντες και τα μέλη της οικογένειάς τους που καλούνται να λειτουργήσουν ως φροντιστές υγείας. Το δυσβάσταχτο αυό φορτίο ώθησε την ερευνητική κοινότητα στην ανάγκη για την έγκαιρη αναγνώριση των ατόμων που εμφανίζουν αυξημένο κίνδυνο νοσηρότητας στο εγγύς μέλλον από την άνοια. Επίσης, διερευνάται κατά πόσο μία μεταβολή στον τρόπο ζωής των ατόμων αυτών με την υιοθέτηση ενός ενεργού προφίλ δραστηριοτήτων δύναται να αποτρέψει ή να καθυστερήσει την εμφάνιση των κλινικών συμπτωμάτων της άνοιας. Έτσι, τα τελευταία χρόνια έχει προταθεί μία πληθώρα παρεμβάσεων νοητικής και φυσικής άσκησης. Η αξιολόγηση των παρεμβάσεων αυτών γίνεται κυρίως μέσω νευροψυχολογικών δοκιμασιών που στοχεύουν στην εκτίμηση της μνήμης, προσοχής και άλλων νοητικών λειτουργιών. Αρχικός στόχος της παρούσας διατριβής ήταν η κατανόηση των εγκεφαλικών αλλαγών που προκαλεί τόσο η φυσιολογική όσο και η παθολογική γήρανση. Το στάδιο αυτό αποτελεί το θεμέλιο λίθο στην μετέπειτα κατανόηση των μεταβολών που επιφέρουν οι παρεμβάσεις που πραγματοποιούνται σε ηλικιωμένους με στόχο την αποτροπή της άνοιας. Κύριος στόχος της προτεινόμενης μελέτης ήταν η αξιολόγηση των νευροφυσιολογικών επιδράσεων των παρεμβάσεων στην εγκεφαλική λειτουργία. Η ποσοτικοποίηση και μελέτη των μεταβολών αυτών αυτές ενδεχομένως να αποτελέσουν ένα πιο αντικειμενικό κριτήριο εκτίμησης της αποδοτικότητας της εκάστοτε προσέγγισης για την νοητική ενδυνάμωση του ηλικιωμένου και στην εκλογή της κατάλληλης παρέμβασης ανάλογα με το εξατομικευμένο πρότυπο διαταραχών.
Αφηγηματικά μοντέλα και νέες τεχνολογίες
Authors: Τάλλης Ιωάννης
Published: August 2021

Η διδακτορική διατριβή αφορά στη διερεύνηση των εκθεσιακών δρώμενων από τις απαρχές τους έως τη σύγχρονη εποχή, καθώς και στην ανάπτυξη ενός προτεινόμενου μοντέλου διαχείρισης εκθεσιακών σεναρίων με τη χρήση νέων τεχνολογιών. Πιο συγκεκριμένα, προσδιορίζεται ο όρος της αναπαράστασης με βάση τη θεωρία, εξετάζονται οι έννοιες της επικοινωνίας, της σημειολογίας, του μύθου και της διαμόρφωσης περιβαλλόντων που αναπαριστούν νοήματα σε συνδυασμό με τα εκάστοτε κοινωνικά και αφηγηματικά πλαίσια. Στόχος είναι η διερεύνηση της λειτουργίας και της αυτοτέλειας των επικοινωνιακών συστημάτων που ορίζουν την αντίληψη και τη γνώση. Τα πολυάριθμα παράγωγά τους προσδιορίζουν πρακτικές στον πολιτισμό και ευρύτερα στην κουλτούρα. Με αυτή την έννοια, εξετάζω τις εκθέσεις ως αναπαραστατικά πολιτιστικά δρώμενα, εννοιολογικά και ιστορικά δεδομένα, επικοινωνιακές πρακτικές αναπαράστασης της ίδιας της κοινωνίας στις διάφορες χρονικές περιόδους, ενώ ολοκληρώνω την επισκόπησή μου με αναφορά στη σημερινή μορφή των εκθέσεων, αναλύοντας τα σύγχρονα χαρακτηριστικά από μια θεωρητική και πρακτική σκοπιά. Προσδιορίζονται οι αλλαγές μέσα στα χρόνια (σκηνικό, περιβάλλον, εμπειρία, νέες τεχνολογίες, αισθήσεις) και περιγράφεται ο ρόλος τους ως σύγχρονων μηχανισμών δημιουργίας και αναπαράστασης των αντίστοιχων κοινωνικών αναγκών (συμμετοχή, διάδραση). Παρατίθεται ένα πλήθος παραδειγμάτων και ακολουθεί το ερευνητικό σενάριο της διατριβής. Εδώ, το βασικό εγχείρημα είναι η απόδοση πληροφοριών με εναλλακτικό τρόπο προσέγγισης και παρουσίασης για μία ή και παραπάνω εκθέσεις που συνέβησαν ή συμβαίνουν. Με βάση τα συμπεράσματα που προκύπτουν και το γνωστικό αντικείμενο της διατριβής, αναπτύσσεται μια ολοκληρωμένη πρόταση διαχείρισης εκθεσιακών σεναρίων με χρήση νέων τεχνολογιών. Η πρόταση σχετίζεται με τη μεθοδολογία βημάτων υλοποίησης που θεωρητικά εξασφαλίζουν μια αποδεκτή έκθεση προσανατολισμένη στις σύγχρονες ανάγκες δημιουργίας, πρακτικής, εμπειρίας, συμμετοχής και διάδρασης.
Διερεύνηση επιπτώσεων από την εντατικοποίηση της γεωργικής παραγωγής και της βιομηχανίας στη δημόσια υγεία
Authors: Νικολαΐδης Χρήστος
Published: August 2021

Τα ζητήματα της οικονομικής ανάπτυξης, του περιβάλλοντος, της απασχόλησης και της κοινωνικής συγκρότησης ανάγονται σε βασικούς ρυθμιστές της υγείας κατά τον 21ο αιώνα. Στο τρέχον παράδειγμα δόθηκε έμφαση στο ρόλο της γεωργικής παραγωγής και της βιομηχανικής ανάπτυξης, δηλαδή στους βασικούς πυλώνες της υλιστικής οικονομίας πάνω στους οποίους αναπτύσσεται και ο τριτογενής τομέας. Η συσχέτιση των εν λόγω παραγόντων με τους δείκτες υγείας του πληθυσμού τεκμηριώθηκε μέσα από μελέτες περιβαλλοντικής παρακολούθησης, επιδημιολογικής διερεύνησης και δημογραφικής ανάλυσης στην Περιφέρεια Ανατολικής Μακεδονίας και Θράκης (ΑΜΘ). Η μελέτη της ανθρωπογεωγραφίας και του περιβάλλοντος, από τη σκοπιά της Δημόσιας Υγείας, επέτρεψε την εξαγωγή χρήσιμων συμπερασμάτων για το μέλλον της ευρύτερης περιοχής. Η γήρανση του αγροτικού πληθυσμού, η αποβιομηχάνιση και η αστικοποίηση υπήρξαν ορισμένα από τα κυριότερα ευρήματα της εν λόγω μελέτης. Οι διαστάσεις των παραπάνω φαινομένων λειτούργησαν άλλοτε ως παράγοντες κινδύνου και άλλοτε ως ρυθμιστές των κοινωνικών και οικολογικών παραμέτρων της υγείας (π.χ. περιβάλλον διαβίωσης, απασχόλησης κτλ). Η παρούσα ερευνητική προσέγγιση περιελάμβανε στατιστικά και υπολογιστικά μοντέλα (π.χ. χρήση γεωγραφικών συστημάτων πληροφοριών, αναλύσεις επικινδυνότητας, μελέτες επιβίωσης κτλ) και εκτεταμένες καταγραφές δεδομένων. Σημαντική πρωτοβουλία στην κατεύθυνση αυτή υπήρξε η οργάνωση τις πληροφορίας σε ηλεκτρονικά αρχεία (registries). Το γεγονός αυτό επέτρεψε την ανάλυση μεγάλων χρονοσειρών (σε βάθος δεκαετίας) καθώς και την ψηφιακή απεικόνιση των ευρημάτων σε γεωγραφική κλίμακα αναφοράς. Το σύνολο των πορισμάτων των παραπάνω μελετών υπογράμμισε την ανάγκη της διαρκούς υγειονομικής επιτήρησης των κοινωνικών και οικολογικών πιέσεων, του εκσυγχρονισμού των μεθόδων εκτίμησης των κινδύνων και της ανάπτυξης δικτύων για την προαγωγή της διεπιστημονικότητας και της συνεργασίας μεταξύ των εμπλεκόμενων φορέων (Τοπικής Αυτοδιοίκησης, Πανεπιστημίου, Κοινωνίας των Πολιτών).Οι στρατηγικοί προσανατολισμοί από πλευράς πολιτείας θα πρέπει να στοχεύσουν στην αναβάθμιση του βιοτικού επιπέδου των κατοίκων της Περιφέρειας ΑΜΘ. Στην κατεύθυνση αυτή θα πρέπει να λειτουργήσουν Προγράμματα Αγωγής και Προαγωγής της Υγείας, καθώς και Πρωτογενούς και Δευτερογενούς Πρόληψης. Χαρακτηριστικά παραδείγματα αφορούν στον έλεγχο της ποιότητας του πόσιμου νερού και των τροφίμων, στην επιτήρηση των λοιμωδών νοσημάτων, στην πρόληψη των εργατικών ατυχημάτων κ.α. Ιδιαίτερη βαρύτητα θα πρέπει να δοθεί σε ομάδες που μειοψηφούν ή βρίσκονται στο περιθώριο, καθώς και στους οικονομικά ασθενέστερους.
Glioma growth modeling
Authors: Ρονιώτης Αλέξανδρος
Published: August 2021

Το γλοίωμα 4ου βαθμού (πολύμορφο γλοιοβλάστωμα) είναι η πιο επιθετική μορφή εγκεφαλικού όγκου. Διάφορα μαθηματικά μοντέλα έχουν αναπτυχθεί προς τον εντοπισμό του μηχανισμού της ανάπτυξης του καρκίνου. Σε αυτή τη διατριβή προσπαθούμε να παρουσιάσουμε το μαθηματικό υπόβαθρο για ένα τρισδιάστατο μοντέλο που προσομοιώνει ικανοποιητικά την ανάπτυξη γλοιοβλαστώματος στον εγκέφαλο. Αφού κάνουμε μια ανασκόπηση των διαφόρων μοντέλων που έχουν προταθεί τις τελευταίες δεκαετίες για την ανάπτυξη του γλοιώματος, παραθέτουμε μια εις βάθος μελέτη των μαθηματικών στοιχείων ενός τρισδιάστατου μοντέλου διάχυσης, που εκμεταλλεύεται πληροφορία για την ανισοτροπική και ετερογενή διάχυση. Προς την κατεύθυνση αυτή, ένας εικονικός όγκος χρησιμοποιείται για την αξιολόγηση της ακρίβειας, του χρόνου εκτέλεσης και της υπολογιστικής πολυπλοκότητας που εμπεριέχουν διαφορετικές τεχνικές προσομοίωσης. Στη συνέχεια το μοντέλο προσαρμόζεται ώστε να μπορεί να προσομοιώσει ακτινοθεραπεία και παρουσιάζονται κάποια πειράματα σε αληθινά δεδομένα ασθενών. Στη συνέχεια παρουσιάζουμε ένα μοντέλο που εκμεταλλεύεται άτλαντες από υγιή εγκέφαλο προς τον εντοπισμό των περιοχών της φαιάς και της λευκής ουσίας (δεδομένα που χρειάζεται το μοντέλο). Τέλος, παρουσιάζεται το μοντέλο PIHNA και κάποια αποτελέσματα in vivo πειραμάτων σε ποντίκια.
Η εκπαιδευτική πολιτική της Ευρωπαϊκής Ένωσης και οι επιδράσεις της στην ελληνική εκπαιδευτική πολιτική
Authors: Οικονόμου Ασπασία
Published: August 2021

Η μελέτη αναφέρεται στον εκσυγχρονισμό της ελληνικής Δευτεροβάθμιας εκπαίδευσης που έλαβε χώρα κατά την περίοδο 1993-2006 και υλοποιήθηκε στο πλαίσιο σύγκλισης του εθνικού εκπαιδευτικού μας συστήματος προς τα ευρωπαϊκά πρότυπα προκειμένου να επιτευχθούν οι στόχοι της οικονομικής και κοινωνικής συνοχής των κρατών μελών της Ευρωπαϊκής Ένωσης (Ε.Ε). Ο βασικός ερευνητικός προβληματισμός της διατριβής είναι η αναζήτηση και ο βαθμός επίδρασης του «λόγου» και των πολιτικών της γνώσης της Ε.Ε. στη μεταρρύθμιση των Προγραμμάτων Σπουδών, στο περιεχόμενο των σχολικών εγχειριδίων των Κοινωνικών Σπουδών της Δευτεροβάθμιας εκπαίδευσης καθώς και στην επιμόρφωση των εκπαιδευτικών κατά την περίοδο 1993-2006 στη χώρα μας. Ιδιαίτερη έμφαση δόθηκε στη διαμόρφωση νέων Προγραμμάτων Σπουδών (Ε.Π.Π.Σ/ Δ.Ε.Π.Π.Σ-Α.Π.Σ) και τη συγγραφή νέων βιβλίων στη Γενική εκπαίδευση (Λύκειο, Γυμνάσιο) με χρηματοδότηση από το 1ο και 2ο ΕΠΕΑΕΚ στο πλαίσιο των δύο (Β΄ και Γ΄) Κοινοτικών Πλαισίων Στήριξης. Για την υλοποίηση της έρευνας και την εξαγωγή των συμπερασμάτων επελέγησαν κυρίως ο ποιοτικές μέθοδοι έρευνας και ειδικότερα η Ανάλυση περιεχομένου. Σε σχέση με τις υποθέσεις της έρευνας επιβεβαιώνεται ότι υπήρξαν επιδράσεις: α. Στον σχεδιασμό της ελληνικής εκπαιδευτικής πολιτικής στο πλαίσιο των ΕΠΕΑΕΚ Ι και ΙΙ και ειδικότερα στη μεταρρύθμιση των Προγραμμάτων Σπουδών της Δευτεροβάθμιας εκπαίδευσης (Ε.Π.Π.Σ, Δ.Ε.Π.Π.Σ.). β. Στη δημιουργία των νέων Αναλυτικών Προγραμμάτων Σπουδών (Α.Π.Σ.) των μαθημάτων Κοινωνικών Σπουδών της Δευτεροβάθμιας εκπαίδευσης και στη συγγραφή των αντίστοιχων σχολικών εγχειριδίων, όσον αφορά την παρουσίαση της Ευρωπαϊκής Ένωσης, των θεσμών, των πολιτικών αλλά και των διαστάσεων αυτής. γ. Στην επιμόρφωση των εκπαιδευτικών σε θέματα που αφορούν την Ευρωπαϊκή Ένωση και ειδικότερα την εισαγωγή της ευρωπαϊκής διάστασης στην εκπαίδευση Σύμφωνα με τα συμπεράσματα της μελέτης η εισαγωγή της ευρωπαϊκής διάστασης στα προγράμματα των Κοινωνικών Σπουδών της Δευτεροβάθμιας εκπαίδευσης αποτέλεσε ένα σύνθετο και πολυσχιδές εγχείρημα με ποικίλες πολιτικές, επιστημονικές και εκπαιδευτικές διαστάσεις και αποτελέσματα. Ως μείζονα αιτήματα από την έρευνα προέκυψαν μεταξύ άλλων, η κριτική αξιολόγηση των πολιτικών της γνώσης, η βελτίωση των Προγραμμάτων Σπουδών, η ποιοτική αναβάθμιση των σχολικών εγχειριδίων με σκοπό την ουσιαστική μελέτη και εμβάθυνση μαθητών σε ουσιώδη ζητήματα της Ε.Ε., η ανάγκη συστηματικής επιμόρφωσης των εκπαιδευτικών σε θέματα που αφορούν την Ε.Ε.
Έρωτας και πόλεμος
Authors: Κοκορέα Σωτηρία-Ευτυχία
Published: August 2021

Σκοπός της παρούσας διατριβής είναι η μελέτη δύο βασικών θεματικών αξόνων των Διονυσιακῶν: του έρωτα και του πολέμου. Ενώ το θέμα του έρωτα έχει διερευνηθεί σε ικανοποιητικό βαθμό, λόγω και της πολύπλευρης αξιοποίησής του από τον Νόννο στα Διονυσιακά, η σχέση έρωτα – πολέμου έχει αναφερθεί μόνο ακροθιγώς από τους μελετητές. Θεωρήθηκε εύλογο να αφιερωθεί το πρώτο κεφάλαιο της διατριβής στην ανάλυση της έντονης πολεμικής παρουσίας του ίδιου του θεού Έρωτα, εφόσον μάλιστα η δραστηριοποίηση αυτή εντοπίζεται ήδη στο πρώτο βιβλίο με την συμμετοχή του θεού στον πόλεμο του Δία εναντίον του Τυφώνα. Ακολουθεί η διερεύνηση της κορυσσομένης Αφροδίτης αλλά και της σχέσης ανάμεσα στον Άρη και την Αφροδίτη και τους θνητούς «εκπροσώπους» τους, Μορρέα και Χαλκομέδη, οι ενέργειες των οποίων θα αποδειχθούν καθοριστικές για την εξέλιξη και την έκβαση των Διονυσιακῶν. Στο πλαίσιο της ανάλυσης του επεισοδίου Μορρέα – Χαλκομέδης εντάσσεται η μελέτη της μεταφορικής απεικόνισης του κάλλους ως όπλου που αποτελεί Leitmotiv στα Διονυσιακά και απαντά συχνότατα στην συγκεκριμένη ιστορία. Το τελευταίο κεφάλαιο της εργασίας είναι αφιερωμένο στην ανάλυση του προσώπου του Διονύσου, του ίδιου δηλαδή του πρωταγωνιστή, ο οποίος αγωνίζεται για να αναδειχθεί νικητής όχι μόνο στο πολεμικό αλλά και στο ερωτικό πεδίο. Οι μέθοδοι και τα μέσα που χρησιμοποιεί ο θεός αλλά και η ίδια η προσωπικότητά του σχετίζονται άμεσα με το ερωτικό στοιχείο. Ορισμένες από τις πτυχές που αφορούν στον συσχετισμό του ερωτικού με το πολεμικό στοιχείο σε αυτά τα επεισόδια είναι οι εξής: α) ο Νόννος χρησιμοποιεί την μέθοδο της εναλλαγής πολεμικών και ερωτικών ιστοριών και περιγραφών, ώστε να εντάξει τον ερωτισμό στο πεδίο της μάχης και να δημιουργήσει ερωτική ατμόσφαιρα εν μέσω του πολέμου β) σε αυτό το πλαίσιο πολλές φορές συμπαραθέτει ή μεταφέρει στοιχεία από το ένα πεδίο στο άλλο, με στόχο, όπως θα αποδειχθεί, την ενδυνάμωση του ερωτικού στοιχείου στο νέο διονυσιακό έπος. Η ανάλυση αυτών των παραμέτρων μπορεί να στηρίξει την συνοχή των Διονυσιακῶν και αναδεικνύει την ανάμειξη των τυπικών επικών στοιχείων με την ερωτική θεματική, που αποτελεί κύρια ποιητική επιλογή του Νόννου και μέσο για την προβολή της νέας διονυσιακής ποίησής του. Στο επίκεντρο της παρούσας έρευνας είναι η διερεύνηση των ποιητικών επιλογών αλλά και της τεχνικής του ποιητή, όπως αναδεικνύονται μέσα από την πραγμάτευση των βασικών θεμάτων του έρωτα και του πολέμου. Επίσης σημαντική θέση κατέχει η έρευνα του τρόπου με τον οποίο ο Νόννος εκμεταλλεύεται τις ποιητικές του επιρροές, έρευνα που αποδεικνύει την υψηλή ποιητική τέχνη του έργου του.